Koenigsegg

**Koenigsegg Automotive AB** (įprastai vadinama tiesiog **Koenigsegg)** – Švedijos automobilių gamintojas, specializuojantis prabangių ir labai galingų sportinių automobilių gamyboje. 1994 m. bendrovę įkūrė Christian von Koenigsegg. Bendrovės būstinė yra įsikūrusi Engelholme, Švedijoje.

## Istorija

### Kompanijos pradžia
Kompanija įkurta 1994 m. rugpjūčio 22 d. Įmonės logotipu buvo pasirinktas senas Koenigsegg šeimos herbas, kurį naudojo šiai šeimai priklausę riteriai. Artimas C. Koenigsegg draugas grafikos dizaineris Jacob Laftman pritaikė Koenigsegg šeimos herbą verslo reikmėms ir šis logotipas nepasikeitė iki šių dienų.

Kompanijos įkūrėjas Christian von Koenigsegg pats sukūrė pirmojo automobilio prototipo Koenigsegg CC dizainą ir 1:5 mastelio dydžio prototipo modelį. 1996 m. buvo sukurtas pirmasis funkcionalus pilno dydžio Koenigsegg prototipas.

### Persikėlimas į didesnes patalpas
1998 m. Koenigsegg išsikėlė iš savo pirmųjų dirbtuvių Olofstreme į naujas dirbtuves Margretetorpe, netoli Engelholmo.

Naujos dirbtuvės buvo įkurtos istorinio paveldo pastate su šiaudiniu stogu, dėl to pastatas yra gana lengvai užsidegantis. 2003 m. vasario mėn. įvyko gaisras, jo metu sudegė didelė dalis kompanijos dokumentų, bet įmonės darbuotojams pavyko išgabenti automobilius iš dirbtuvių prieš gaisrui išplintant.

## Gamintojo modeliai
### Koenigsegg gaminti modeliai

### Koenigsegg CC

Koenigseg CC buvo pirmasis kompanijos prototipas. Jo dizainą 1994 m. sukūrė pats Christian von Koenigsegg ir tais pačiais metais kartu su David Crafoord sukonstravo 1:5 mastelio prototipo modelį.

1996 m. Koenigseg sukonstravo pirmajį važiuojantį Koenigsegg prototipą.

2000 m. Koenigsegg kompanija debiutavo eksponuodama Koenigsegg CC prototipą Paryžiaus automobilių parodoje.

Šis modelis netapo serijiniu. Buvo sukurti du funkcionalūs šio modelio prototipai, juose įmontuoti standartiniai 4.2l darbinio tūrio V8 Audi varikliai.

### Koenigsegg CC8S

Tai pirmasis Koenigsegg pagamintas serijinis automobilis. Koenigsegg CC8S modelis yra patobulinta 8 metus kurto Koenigsegg CC versija. Jame naudojamas modifikuotas Ford 4.7l darbinio tūrio atmosferinis variklis išvystęs 655 arklio galias ir 6 pavarų Cima mechaninė transmisija.

Koenigsegg CC8S buvo gaminamas 2 metus (2002–2003 m.). Per tą laikotarpį buvo pagaminti 6 šio modelio vienetai, iš kurių 2 dešyniavairai (skirti Jungtinės Karalystės ir Japonijos rinkoms). 

Išleidimo metu (2002 m.) šis automobilis laimėjo Gineso pasaulio rekordą kaip galingiausią variklį turintis serijinis automobilis bei keletą dizaino apdovanojimų („Red Dot“ Vokietijoje ir „Utmärkt Svensk Form“ Švedijoje).

### Koenigsegg CCR

CCR yra patobulintas CC8S modelis. Jis buvo gaminamas 2004–2006 m. Iš viso buvo pagaminta 14 šio modelio vienetų.

CCR buvo naudojamas atnaujintas modifikuotas Ford 4.7l darbinio tūrio variklis su dviem kompresoriais ir išvystęs 806 arklio galias.

2005 m. CCR pagerino prieš tai buvusį McLaren F1 greičio rekordą ir buvo įrašytas į Gineso rekordų knygą kaip greičiausias pasaulio serijinis automobilis. Buvo pasiektas 388 km/h greitis, nors gamintojas deklaruoja 395 km/h maksimaliai išvystomą greitį.

### Koenigsegg CCX

Tai trečiosios kartos Koenigsegg modelis gamintas 2006–2010 m.

Standartiniame modelyje naudotas naujas Koenigsegg gamybos 4,7l darbinio tūrio variklis, išvystęs 806 AG.

Koeinigsegg išleido keletą specialių CCX modelio modifikacijų modelių, kurių galia siekė 806–1018 AG.

#### Koeningsegg CCGT

2007 m. pagamintas vienetinis lenktyninis bolidas, kuris buvo skirtas dalyvauti 24 valandų Le Mano lenktynėse GT1 klasėje.

Šis automobilis turėjo 5l atmosferinį V8 variklį, išvystantį virš 600 AG. Bolidas svėre 1000 kg (be privalomo balasto).

Praėjus 2 mėnesiams nuo Koeningsegg CCGT gamybos darbų pradžios FIA pakeitė GT1 bolidų klasės reglamentą. CCGT neatitiko naujų reikalavimų, todėl šis bolidas niekada lenktynėse nedalyvavo.

#### Koeningsegg CCXR
2007 m. Koenigsegg išleido modifikuotą CCX versiją CCXR. Pagrindinis jos bruožas – galimybė naudoti bioetanolio kurą kartu su benzinu. Dėl šios savybės šis automobilis vadinamas pirmuoju pasaulyje „žaliuoju“ superautomibliu.

CCXR naudoja bioetanaliui pritaikytą 4,7l darbinio tūrio variklį, kuris naudojant E85 arba E100 kurą, gali išvystyti iki 1018 AG.

#### Kitos CCX modifikacijos
**Koeningsegg CCX Edition** ir **CCXR Edition** – 2008 m. atnaujintos Koenigsegg CCX ir CCXR versijos. Jose sumontuoti nauji galingesni 4,8l darbinio tūrio varikliai, pritaikyti bioetanoliui.

**Koeningsegg CCXR Trevita** – specialus Koenigsegg CCXR modelis. Jo gamyboje naudotas ne tradicinis juodas anglies pluoštas, o baltasis anglies pluoštas, kurio gamybos procesas žymiai sudėtingesnis. Todėl Koenisegg pagamino tik 2 CCXR Trevita modelio vienetus.

### Koenigsegg Agera

2010–2017 m. gamintas Koenigsegg Agera yra ketvirtos kartos Keonigsegg automobilių modelis.

Agera skiriasi nuo senesnių modeliu atnaujintu automobilio dizainu, nauju 5l. darbinio tūrio V8 varikliu su dviem turbinomis, kuris standartinėje modifikacijoje išvystė 960 AG. Kėbulas gamintas iš anglies pluošto ir kevlaro lydinio. Bendras automobilio svoris – 1330 kg.

2010 m. Koenigsegg Agera laimėjo „Top Gear“ metų hiperautomobilio apdovanojimą.

#### Koenigsegg Agera R

Tai 2011–2014 m. gaminta speciali Agera specifikacija. Jo variklio galia, naudojant bioetanolį, buvo padidinta iki 1140 AG, automobilio svoris nepakito. Pagaminta 18 šios specifikacijos modelio vienetų.

#### Koenigsegg Agera S

2012–2014 m. gaminta speciali Agera specifikacija, skirta rinkoms, kur bioetanolio kuras nebuvo prieinamas. Šis automobilis turi Agera R variklį, pritaikytą naudoti A98 (benzino) kurą, kuris išvystė 1030 AG. Buvo pagaminti 5 Koenigsegg Agera S automobiliai.

#### Koenigsegg One:1

Koenigsegg 2014–2015 m. vystytas projektas. 2014 m. jie Koenigsegg Agera modelio pagrindu sukūrė ne bendrojo naudojimo keliams skirtą lenktyninį bolidą.

Pavadinimas „One:1“ atspindi automobilio masės ir galios santykį (1 AG su 1kg). Automobilis bendra masė – 1360 kg, variklio (varomo bioetanoliu) išvystoma galia – 1MW. Buvo pagaminti 7 šio modelio vienetai (įskaitant 1 prototipą).

#### Koenigsegg Agera RS

2015–2018 m. gaminta galingiausia ir paskutinė Koeniegsegg Agera bendrojo naudojimo keliams skirta specifikacija. Ji buvo kuriama Koenigsegg Agera R specifikacijos pagrindu, pritaikant Koenigsegg One:1 projekte naudotus patobulinimus.

Koenigsegg Agera RS buvo naudojamas modifikuotas Koenigsegg One:1 naudotas variklis, kuris gali būti varomas tiek bioetanoliu, tiek benzinu ir išvystė iki 1 MW galios. Buvo pagaminti 25 Agera RS automobiliai.

### Koenigsegg Regera

Tai penktosios kartos Koenigsegg modelis, pradėtas gaminti 2015 m. Šis automobilis varomas hibridine pavara – V8 vidaus degimo varikliu su dviem turbinomis bei 3 elektriniais motorais. Bendra automobilio galia siekia 1,11 MW, bendra masė – 1470 kg.

### Koenigsegg Jesko

2019 m. Ženevos automobilių parodoje pristatytas sportinis automobilis. Jame naudoja 5l darbinio tūrio V8 variklį, išvystanti maksimalią 1195 kW (1600 AG) galią.

Koenigsegg Jesko pavadintas kompanijos įkūrėjo ir vadovo Christian von Koenigsegg tėvo Jesko von Koenigsegg garbei.

### Koenigsegg Gemera

Gran Turismo klasės hibridas, pristatytas 2020 m. Planuojama pagaminti 300 vienetų. Modelio įsibėgėjimas nuo 0 iki 100 km/val yra 1,9 s. Didžiausias greitis siekia 400 km/val., o elektrinės versijos – 300 km/val.

### Koenigsegg CC850
Specialus jubiliejinis modelis, skirtas paminėti Koenigsegg CC8S modelio išleidimo 20 metų sukaktį. Bus pagaminta 50 vienetų.

## Rekordai

### [[Gineso rekordų knyga|Gineso pasaulio rekordai]]
#### Galingiausias automobilio variklis pasaulyje
2004 m. Koenigsegg CC8S (655 AG)

2005 m. Koenigsegg CCR (806 AG)
#### Greičiausias serijinis automobilis pasaulyje
2005 m. Koenigsegg CCR (388,87 km/h)

2017 m. Koenigsegg Agera RS (447,19 km/h)
#### Greičiausia automobilio akseleracija 0–300 km/h
2008 m. Koenigsegg CCX (29,2 s)
#### Greičiausias automobilis pasiekiantis 0–300–0 km/h greitį
2011 m. Koenigsegg Agera R (21,19 s)
#### Greičiausias automobilis pasiekiantis 0–400–0 km/h greitį
2017 m. Koeninsegg Agera RS (36,44 s)

2019 m. Koenigsegg Regera (33,29 s)

## Šaltiniai